**ЗАШТИТА НА МАЛОЛЕТНАТА ПУБЛИКА**

**** **** **** ****

Заштитата на малолетните лица од програми кои штетно можат да влијаат врз нивниот физички, психички или морален развој е една од најважните задачи на Агенцијата за аудио и аудиовизуелни медиумски услуги, на којашто Агенцијата мошне сериозно и пристапува.

Радиодифузерите и давателите на аудиовизуелни медиумски услуги по барање (како што е Макс ТВ) не смеат да емитуваат програми кои можат сериозно да им наштетат на малолетниците. Ова особено се однесува на програмите кои содржат порнографија или непотребно насилство.

Забраната се однесува и на други програми кои веројатно би можеле да им наштетат на малолетните лица, освен кога е обезбедено дека малолетните лица нема на вообичаениот начин да ги слушнат или да ги видат тие програми. Тоа се постигнува така што програмите се емитуваат или репризираат во одреден временски период и/или со примена на одредена техничка мерка. Кога ваквите програмите се емитуваат или репризираат во некодирана форма, задолжително е пред нивното емитување да се обезбеди претходно акустично предупредување и можност да бидат препознаени со помош на визуелни знаци во текот на нивното времетраење.

1. **КОЈ И КАКО ЈА ПРАВИ КАТЕГОРИЗАЦИЈАТА НА ПРОГРАМИТЕ?**

*Агенцијата за аудио и аудиовизуелни медиумски услуги, во ноември 2014 година донесе Правилник со кој се определуваат начинот на категоризација и периодите на емитување на аудиовизуелните програми што можат штетно да влијаат врз малолетните лица, облиците на акустично и визуелно предупредување, визуелните знаци, техничките мерки за заштита .*

Како програми што можат штетно да влијаат врз малолетните лица се сметаат оние што вклучуваат описи, сцени или глетки на насилство, еротика, сексуално однесување забрането со закон, непристоен (вулгарен) говор, сугестибилни облици на однесување лесни за имитација, а опасни за здравјето и безбедноста, поведение навредливо за човековото достоинство.

Самите даватели на аудиовизуелни медиумски услуги се должни да ја категоризираат вкупната програма што се емитува на телевизиските програмски сервиси или се нуди во каталогот на аудиовизуелните медиумски сервиси по барање со исклучок на вестите и информативните програми.

Категоризацијата се прави врз основа на определени критериуми коишто Агенцијата ги има пропишано во Правилникот за заштита на малолетната публика.

1. **КОЛКУ КАТЕГОРИИ ПРОГРАМИ ПОСТОЈАТ И КОГА МОЖАТ ДА СЕ ЕМИТУВААТ**?

Програмите кои подлежат на категоризација се класифицираат во следните пет категории:

* Прва категорија се програми наменети за целата публика, се емитува во текот на целото деноноќие;
* Втората категорија се програми кои не се препорачуваат за деца под 8 годишна возраст за чие следење се препорачува надзор од родител или старател, се емитува во текот на целото деноноќие;
* Трета категорија се програми под 12 години за кои е неопходен надзор од родител или старател, се емитува во периодот од 20:00 до 05:00 часот;
* Четврта категорија се програми што не се препорачуваат за деца под 16 години, за чие следење е неопходен надзор од родител или старател, се емитува во периодот од 22:00 до 05:00 часот;
* Петта категорија се програми кои не се соодветни за публика под 18 години, се емитува во периодот од 00:00 до 05:00 часот.

1. **ПРЕДУПРЕДУВАЧКА СИГНАЛИЗАЦИЈА (АКУСТИЧНО ПРЕДУПРЕДУВАЊЕ И ВИЗУЕЛНИ ЗНАЦИ) – КОГА, КАДЕ И КАКО СЕ АПЛИЦИРА?**

Предупредувачката сигнализација задолжително се аплицира пред почетокот и за време на емитувањето на програмите на телевизиските програмски сервиси (акустично предупредување и визуелни знаци) и на соодветно место до програмите достапни во каталогот на аудиовизуелните медиумски услуги по барање (само визуелен знак) и тоа:

* Во сите видови играна програма и
* Во оние видови програми со информативна, образовна или забавана функција, кои било како целина или преку нивни делови, можат штетно да влијаат врз малолетните лица.

1. **КОИ ТЕХНИЧКИ МЕРКИ СЕ ПРИМЕНУВААТ ЗА ЗАШТИТА НА МАЛОЛЕТНИЦИТЕ КАЈ УСЛУГИТЕ ПО БАРАЊЕ?**

Давателите на аудиовизуелните медиумски услуги по барање се должни да обезбедат технички мерки со кои на малолетните лица ќе им се оневозможи пристап до содржините што можат да им наштетат и тоа:

* Кодови за лична идентификација со кои може да се провери возраста на корисникот пред да му се овозможи пристап до содржините;
* Филтрирање на содржините;
* Примена на независни системи за филтрирање кои ја анализираат програмата, ја препознаваат и ја исклучуваат штетната содржина врз основа на категории што ги дефинира родителот/старателот;
* Примена на други софтвери со кои е возможно да се блокира пристапот на малолетниците до содржините што можат да им наштетат.

1. **ШТО ДОКОЛКУ ПРОГРАМАТА НЕ Е ПРАВИЛНО КАТЕГОРИЗИРАНА?**

Агенцијата при спроведување на надзор од аспект на почитување на одредбите за заштита на малолетните лица, меѓу другото, води сметка и за категоризацијата на програмите и доколку утврди дека не се почитувани критериумите за категоризација, презема соодветни мерки (ќе изрече опомена, односно ќе поведе прекршочна постапка доколку и покрај опомената се продолжува со вршење на истата повреда).